**Tărâmul Dintâi**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am să cobor pe rădăcinile

ce ţipă din formolul atâtor vieţi

consumate grăbit cu bârnă-n retină

laboratorul va trebui să-şi schimbe profilul

vitrina lumii se schimbă debusolant

luna isterică urlă mai tare ca lupii

la visele mele

sângerarea din lut hărţi de-ntuneric

pe lumina din mine

în tatuaje grele tot vrea să imprime

am să cobor cu ruguri în palme

pe rădăcina pământului

în miezul de început

forfota seminţelor

potenţele care-şi pretind galoanele

în irisul lumii prăfos

incertă transcriere

ca şi trăsnetul ce oriunde poate să cadă

când valoarea-i transfugă în onirice plaiuri

prea mare-i vacarmul din uterul lumii

naşterea încă stă în balanţă

filtrată egal de alb şi de negru

am să cobor pe tărâmul dintâi

şi-am să înfig tridentul

în mine

din sângele meu vor ţâşni arteziene

cu ochi de lumină